b'\n_START_ARTICLE_\nZlatovrane\n_START_SECTION_\nRasprostranjenost\n_START_PARAGRAPH_\nZlatovrane \xc5\xbeive u toplijim krajevima Starog svijeta. U Africi \xc5\xbeivi najvi\xc5\xa1e vrsta, a vjeruje se da ova porodica odatle i poti\xc4\x8de. Zlatovrana je selica, razmno\xc5\xbeava se u Europi i zimuje u Africi, a Eurystomus orientalis se tako\xc4\x91er seli s ve\xc4\x87ine svog areala zimi. Druge vrste su stanarice ili se sele samo djelomi\xc4\x8dno._NEWLINE_Ovo su ptice otvorenih stani\xc5\xa1ta s drve\xc4\x87em ili drugim mjestima odakle se mogu bacati na plijen.\n_START_SECTION_\nOpis\n_START_PARAGRAPH_\nZlatovrane podsje\xc4\x87aju na vrane po veli\xc4\x8dini i gra\xc4\x91i, budu\xc4\x87i da su duge 25 do 27 cm. \xc5\xa0arene su poput vodomara i p\xc4\x8delarica, s plavom, ru\xc5\xbei\xc4\x8dastom i sme\xc4\x91om dominantnom bojom. Po morfologiji su sli\xc4\x8dne ostalim pripadnicima reda modrivrana: imaju veliku glavu na kratkom vratu, \xc5\xa1areno perje i nejake i kratke noge. Dva unutra\xc5\xa1nja prsta stopala su povezana, ali vanjski nije. Slabe noge i stopala imaju odraza na njihovo pona\xc5\xa1anje. Ne ska\xc4\x8du i ne hodaju po granama i rijetko koriste stopala za ne\xc5\xa1to drugo osim za odbacivanje za plijenom. Kljun je glomazan. Kra\xc4\x87i je i \xc5\xa1iri kod pripadnika roda Eurystomus. Oni imaju \xc5\xa1arene kljunove, dok pripadnici roda Coracias imaju crn kljun. Druge razlike izme\xc4\x91u ta dva roda se ogledaju u du\xc5\xbeini krila; zlatovrane roda Eurystomus imaju du\xc5\xbea krila od onih iz roda Coracias.\n_START_SECTION_\nRazmno\xc5\xbeavanje\n_START_PARAGRAPH_\nZlatovrane su bu\xc4\x8dne i agresivne kada brane svoj teritorij za gnije\xc5\xbe\xc4\x91enje. Uljeze napadaju tako \xc5\xa1to se obru\xc5\xa1avaju na njih. Monogamne su i gnijezde se u neoblo\xc5\xbeenoj rupi u drvetu i nesu 2-4 jaja u tropima, a 3-6 u vi\xc5\xa1im predjelima. Pti\xc4\x87i se izlegu iz bijelih jaja nakon 17-20 dana, a mladi ostaju u gnijezdu jo\xc5\xa1 otprilike 30 dana. \xc5\xbdenka snese jaja u intervalima od jednog dana, tako da ako ne bude dovoljno hrane, pre\xc5\xbeivjet \xc4\x87e samo stariji pti\xc4\x87. Pti\xc4\x87i su, kao svi \xc4\x8du\xc4\x8davci, golu\xc5\xbedravi, slijepi i bespomo\xc4\x87ni kada se izlegu.\n_START_SECTION_\nIshrana\n_START_PARAGRAPH_\nZlatovrane roda Coracias sjede i \xc4\x8dekaju plijen da pro\xc4\x91e. Kada ga uhvate, odnesu ga u kljunu do grane i tu ga pojedu. Jedu razne kopnene kukce, malene kralje\xc5\xbenjake poput \xc5\xbeaba, gu\xc5\xa1tera, \xc5\xa1takora i mladih ptica. Hrane se mnogim \xc5\xbeivotinjama koje drugi grabe\xc5\xbeljivci izbjegavaju, poput gusjenica, kukaca jarkih boja i zmija._NEWLINE_Zlatovrane roda Eurystomus love u letu. Gutaju bube, zrikavce i druge kukce i drobe ih velikim kljunom i pojedu ih u zraku.'